Source: https://domov.sme.sk/c/5027182/paska-a-miklos-sa-opat-stretnu-na-sude.html
Timestamp: 2017-08-19 11:29:16+00:00
Document Index: 941818

Matched Legal Cases: ['súd ', 'súd ', 'súd ', 'Súd ', 'súd ', 'súd ', 'súd ']

Paška a Mikloš sa opäť stretnú na súde - domov.sme.sk
Paška a Mikloš sa opäť stretnú na súde
Pavol Paška sa s najväčšou pravdepodobnosťou opätovne stretne Ivanom Miklošom na súde, keďže obaja politici sa v zákonnej lehote odvolali voči júnovému rozsudku Okresného súdu Bratislava I v spore na ochrane osobnosti.
21. sep 2009 o 15:02 TASR
BRATISLAVA. Predseda Národnej rady (NR) SR Pavol Paška sa s najväčšou pravdepodobnosťou opätovne stretne s opozičným poslancom a exministrom Ivanom Miklošom na súde, keďže obaja politici sa v zákonnej lehote odvolali voči júnovému rozsudku Okresného súdu Bratislava I v spore na ochrane osobnosti.
Vecou sa teda bude zaoberať odvolací Krajský súd v Bratislave (KS). "Odvolanie navrhovateľa voči rozsudku Okresného súdu Bratislava I zo dňa 8. júna bolo súdu doručené 27. augusta. Odvolanie odporcu voči tomu istému rozsudku bolo súdu doručené 3. septembra. Prvostupňový súd zaslal obom účastníkom konania podané odvolanie protistrany, aby sa k nemu vyjadrili. Po vykázaní doručení týchto odvolaní (doručenky) a po uplynutí zákonnej lehoty na vyjadrenie prvostupňový Okresný súd Bratislava I predloží vec odvolaciemu Krajskému súdu Bratislava," odpovedal dnes na otázku TASR hovorca Krajského súdu v Bratislave (KS) Pavol Adamčiak.
Šéf slovenského parlamentu pôvodne v júni uspel v tomto spore na ochranu osobnosti, v ktorom žaloval Mikloša za jeho výroky v televízii JOJ. Bývalý minister sa mal podľa rozsudku Okresného súdu Bratislava I z 8. júna šéfovi parlamentu ospravedlniť. Súd vtedy rozhodol, že Miklošove výroky sú nepravdivé. Rozsudok nebol právoplatný.
Odškodné súd zamietol
Paška od Mikloša požadoval aj nemajetkovú ujmu vo výške 33.193 eur (milión Sk), tú mu však Okresný súd Bratislava I spomínaného 8. júna nepriznal. Podľa rozhodnutia súdu bol Mikloš povinný strpieť, aby bolo na jeho náklady v televízii JOJ v reláciách De Facto a Noviny odvysielané ospravedlnenie.
"Dôvodom rozhodnutia je, že podľa názoru súdu ústne výroky odporcu sú nepravdivé a zasiahli neoprávnene do osobnostných práv navrhovateľa. Vo zvyšnej časti nemajetkovej ujmy návrh súd zamietol z dôvodu, že nepeňažné zadosťučinenie považuje za dostatočné a navrhovateľ (Paška - pozn.TASR) nepreukázal intenzitu zásahu do jeho práv osobnosti," uviedol vtedy pre TASR hovorca Adamčiak.
V tom období v priebehu dvoch týždňov tak Mikloš prehral v súvislosti so spomínanými výrokmi v tej istej relácii druhý súdny spor. Koncom mája potvrdil verdikt prvostupňového súdu aj košický Krajský súd. Mikloš sa tak musel ospravedlniť podnikateľovi Alexandrovi Zápotockému za výroky voči jeho osobe.
Prepojenie ľudí okolo Pašku na Transpetrol Mikloš nedokázal
Na júnovom procese sa zúčastnil ako Paška, tak aj žalovaný Mikloš a ich zástupcovia. V tomto prípade sa pojednávalo približne 11-krát. Právna zástupkyňa šéfa parlamentu v záverečnej reči zdôraznila, že sa nepreukázali výroky odporcu (Mikloša-pozn. TASR), že ľudia z okolia navrhovateľa (Paška-pozn. TASR) nominanovaní do Transpetrolu sú prepojení na organizovaný zločin.
"Trváme na tom, že výroky o prepojení nominantov z okolia navrhovateľa na organizovaný zločin sú skutkové tvrdenia," uviedla mimo ďalších argumentov. "My teda nesúhlasíme s návrhom odporcu, že jeho výroky sú hodnotiace úsudky," dodala.
Poslanec Ivan Mikloš v júni pred sudkyňou Okresného súdu Bratislava I predniesol záverečnú reč osobne. "Slová, ktoré som vyslovil, som vyslovil ako opozičný politik, pričom základnou povinnosťou opozičného politika je kontrolovať a kritizovať vládu a poukazovať na možné ohrozenia verejného záujmu. Nikdy som nevyslovil žalovaný výrok tak ako je uvedený v žalobe," povedal na svoju obhajobu. Zdôraznil, že vyslovil hodnotiaci úsudok, že v okolí navrhovateľa sú osoby prepojené na organizovaný zločin. Tento hodnotiaci úsudok podľa jeho slov vyslovil na základe faktov, ktoré boli zverejnené v denníku SME v článku s názvom Nominácie, čo presiahli medze.
Spomenul aj rozsudok z Krajského súdu v Košiciach, podľa ktorého sa musí ospravedlniť podnikateľovi Alexandrovi Zápotockému za výroky v televízii JOJ. Podľa jeho slov sa toto rozhodnutie súdu opakovane opiera najmä o skutočnosť, že spomínaný podnikateľ nie je verejný činiteľ a teda požíva vyššiu mieru ochrany ako v prípade, keď protistrana verejným činiteľom je.